b'\n_START_ARTICLE_\nRuto\n_START_PARAGRAPH_\nRuto on saamelaisen muinaisuskon pahan henkil\xc3\xb6itym\xc3\xa4, joka kuitenkin tunnettiin l\xc3\xa4hinn\xc3\xa4 l\xc3\xa4nsisaamelaisilla. Se ei ollut varsinaisesti jumala vaan tautidemoni, joka l\xc3\xa4hetti ihmisille sairauksia. Noitarummuilla sit\xc3\xa4 kuvasi hevonen tai ratsastajahahmo._NEWLINE_Sanan etymologia on ep\xc3\xa4varmaa, mutta itse uskomus saattaa olla varhaista perinnett\xc3\xa4. Sille l\xc3\xb6ytyy vastineita muun muassa monilta Siperian kansoilta. Ruto-uskomukseen on saattanut my\xc3\xb6hemmin liitty\xc3\xa4 monia lainattuja elementtej\xc3\xa4 skandinaavien Odinista ja kristillisest\xc3\xa4 paholaisajattelusta.\n_START_SECTION_\nToiminta ja riitit\n_START_PARAGRAPH_\nRuto oli saamelaisessa uskomusperinteess\xc3\xa4 pahan henkil\xc3\xb6itym\xc3\xa4n\xc3\xa4. Se ei ollut varsinaisesti jumala vaan ennemminkin tautidemoni. Jens Kildalin 1700-luvulla ker\xc3\xa4\xc3\xa4mien tietojen mukaan Ruto l\xc3\xa4hetti ihmisille sairauksia. Niist\xc3\xa4 yritettiin p\xc3\xa4\xc3\xa4st\xc3\xa4 eroon uhraamalla Radienille. Jos t\xc3\xa4st\xc3\xa4 ei ollut apua, Rutolle uhrattiin kokonainen hevonen hautaamalla se maahan. Hevonen uhrattiin, jotta Ruto voisi ratsastaa sill\xc3\xa4 kotiinsa Rotaymoon. Gustav R\xc3\xa4nkin mukaan hevonen ei varsinaisesti ollut uhri vaan transitioriitti, jossa sairaus siirrettiin hevoseen ja sen kanssa hautaan. T\xc3\xa4llaiselle toiminnalla tiedet\xc3\xa4\xc3\xa4n olevan siperialaisia vastineita._NEWLINE_Ruto-uskomukset ovat saattaneet olla laajempiakin. Thomas von Westenin tietojen mukaan saamelaiset palvelivat sek\xc3\xa4 Radienia ett\xc3\xa4 Rutoa. Ruto olisi ollut y\xc3\xb6llisten toimintojen kannalta merktit\xc3\xa4v\xc3\xa4ss\xc3\xa4 asemassa, ja Rutoa ei olisi palveltu vain sairaustapauksessa._NEWLINE_Ruto esiintyy vain l\xc3\xa4ntisill\xc3\xa4 aurinkokeskeisill\xc3\xa4 noitarummuilla. Se on aina keh\xc3\xa4ll\xc3\xa4 olevia symboleita vastap\xc3\xa4iv\xc3\xa4\xc3\xa4n lukien mahdollisimman kaukana taivaanjumala Radienista, ja sen symboli on hevonen tai ratsastajahahmo. Radienin ja Ruton merkkien v\xc3\xa4liss\xc3\xa4 on viel\xc3\xa4 er\xc3\xa4\xc3\xa4nlainen \xe2\x80\x9dsein\xc3\xa4\xe2\x80\x9d, niin sanottu ristbalkes-kuvio (\xe2\x80\x9dkristityn polku\xe2\x80\x9d). Sen paikka Radienin ja Ruton v\xc3\xa4liss\xc3\xa4 on haastavasti tulkittavissa, eik\xc3\xa4 pystyt\xc3\xa4 varmuudella sanomaan kumpaan se enemm\xc3\xa4n liittyy.\n_START_SECTION_\nTausta\n_START_PARAGRAPH_\n\xe2\x80\x99Ruto\xe2\x80\x99-sanan etymologia on ep\xc3\xa4varmaa. Sit\xc3\xa4 on usein pyritty yhdist\xc3\xa4m\xc3\xa4\xc3\xa4n germaaniseksi lainaksi oletutusta \xe2\x80\x99rutto\xe2\x80\x99-sanasta. Se on kuitenkin tunnettu l\xc3\xa4hinn\xc3\xa4 l\xc3\xa4nsisaamelaisille. Jos sanan alkuper\xc3\xa4 liittyy sanaan \xe2\x80\x99rutto\xe2\x80\x99, niin se saattaa olla per\xc3\xa4isin l\xc3\xa4nsisaamelaisia kohdanneesta ruttoepidemiasta, jonka aiheuttama kollektiivinen j\xc3\xa4rkytys olisi nostanut Ruton painoarvoa jumalkuvastossa._NEWLINE_Rutoa on pidetty lainattuna elementtin\xc3\xa4, mit\xc3\xa4 korostaa saamelaisille vieras hevossymboliikka. Vanhemmassa kirjallisuudessa se yhdistet\xc3\xa4\xc3\xa4n skandivaaien Odiniin. Ruto on yhdistetty my\xc3\xb6s kristillisvaikutteiseen paholaishahmoon, mutta saamelaisille on muita my\xc3\xb6h\xc3\xa4isi\xc3\xa4 hahmoja paholaista vastaavaan rooliin. Ajatus tautidemonista tai yleisemmin tuhoavien voimien hallitsijasta voi kuitenkin olla arkaainen. Sille l\xc3\xb6ytyy vastineita muun muassa mareilta, udmurteilta ja samojedeilt\xc3\xa4. Vaikka perusajatus hahmosta voikin olla vanha, sen ymp\xc3\xa4rille on my\xc3\xb6hemmin saattanut liitty\xc3\xa4 aineksia sek\xc3\xa4 Odinista ett\xc3\xa4 kristinuskon paholaisesta.'